Коми Республикаса Юралысь Вячеслав Гайзер видзöдлiс, кыдзи некымын школа дасьтысьö выль велöдчан во кежлö.

Республикаса Юралысь ветлiс Сыктывкарса куим велöдчан заведениеö: коми кыв пыдiсянь велöдан 23 №-а гимназияö, немеч кыв пыдiсянь велöдан 21 №-а школаö да Краснозатонскöй посёлокса 9 №-а школаö. Вячеслав Гайзер ветлiс велöдчан заведениеясö эз график серти, а медым аслыс видзöдлыны, кыдзи сэнi дасьтысьöны кöч тöлысь 1 лун кежлö.

«Менам эз вöв некутшöм майшасьöм сы серти, мый школаясын выль велöдчан во кежлö дасьтысян уджыс мунö план серти, но век жö колö вöлi аслам синмöн аддзывны. Ме зэв рад, мый велöдчан учреждениеясын «жар» абу сöмын поводдя вöсна – медтöдчанаыс сыын, мый збыльвылас тайö школаясын классъяс да кабинетъяс кöч тöлысь 1 лун кежлö дасьöсь нин», – пасйис Коми Республикаса Юралысь.

«Миян войвыв регионлы гожся кадö колö збыльмöдны 3 зэв колана мог: дасьтыны тöв кежлö коммунальнöй овмöс, дасьтысьны выль велöдчан во кежлö да бурмöдны миян челядьлысь дзоньвидзалун. Тайö куим могсö ми век кутам торйöн видзöдны да видлавны, мый серти ме пыр кута юасьны каръястi да районъястi удж кузя ветлiгъясö. Школаяс да коммунальнöй овмöс объектъяс – менам ветлан планъясын 1 №-а объектъяс», – пасйис Вячеслав Гайзер. – «Зэв бур, мый Сыктывкарын ставыс мунö план серти».

23 №-а школаö ветлöм бöрын Вячеслав Гайзер тшöктiс дасьтыны вöзйöмъяс, медым коми кыв велöдöм могысь могмöдны техникаöн компьютернöй классъяс. Бöрас республикаса Юралысь сёрнитыштiс «мерлöн отрядын» участвуйтысьяскöд, кодъяс ассьыныс удж помалöм бöрын ворсiсны футболöн школадорса площадка вылын.